**VILNIAUS ANTAKALNIO GIMNAZIJA**

„Šok į tėvų klumpes“

2017 birželio 2 d.

Birželio 2 dieną Vilniaus Antakalnio gimnazijos I – III klasių mokiniai dalyvavo visuotinėje atvirų durų dienoje „Šok į tėvų klumpes“. Norime pasidalinti mokinių ir klasės auklėtojų įspūdžiais:

**II b klasės mokiniai** su klasės auklėtoju Rolandu Kostiuku, lankėsi Eugenijaus Antanavičiaus dantų technikos laboratorijoje. Čia jaunimas susipažino su protezų gamybos priemonėmis, technologijomis, medžiagomis, patys bandė formuoti asmeninius gaminius. Po nuoširdžios reflekcijos visi puikiai suprato, kad dantų techniko darbe, kuriamas dantų protezas ne tik priemonė, padedanti žmogui kramtyti, bet ir meno kūrinys. IIb klasė dėkoja Elzės Antanavičiūtės tėčiui už suteiktą galimybę pažinti šią profesinę sritį.

**If klasės mokiniai** dalyvavo dviejuose renginiuose: gyvūnėlių viešbutyje ,,Barkvilis“ ir DNB banke. Atvykę į viešbutį mus visus padalino į dvi grupes: viena grupė keliavo su gyvūnų prižiūrėtoją į lauką pažaisti su šuniuku ir paklausyti, kaip ji praleidžia savo darbo dieną, kita grupė liko viešbutyje ir klausėsi administratorės ir mažų gyvūnėlių (kačių, šeškų...) prižiūrėtojos dienos darbo pasakojimą. Vėliau grupės keitėsi. Po įdomių pasakojimų ir gerų įspūdžių važiavome į DNB banką, kur sulaukėme likusių klasės draugų. Ten darbuotoja pravedė ekskursiją po kelis aukštus pasakodama apie darbą banke, jo aplinką ir darbuotojus. Po ekskursijos mus pavaišino kava, arbata vandeniu ir sausainiais, taip pat padovanojo dovanėlę nuo DNB banko. Visi linksmai ir naudingai praleido laiką, gavo naujų žinių, įspūdžiu (parengė If klasės mokinė Dominyka Michailova).

**IIf klasė** kartu su klasės auklėtoja V. Gansiniauskaite dalyvavo paskaitoje apie sėkmingą verslą ir naujųjų technologijų panaudojimą kuriant ir plėtojant privatų verslą „Saulėtekio slėnyje“. Mokiniai buvo paskatinti, padrąsinti kurti nuosavą verslą, davė puikių patarimų, kaip tapti sėkmingam verslininkui, išradėjui.

**IIIg klasės mokiniai** kartu su klasės auklėtoja K. Maliejūte svečiavosi Bendrosios pagalbos centro skyriuje. Šio skyriaus darbuotoja Birutė Riaubienė išsamiai papasakojo, kaip ir kada reikia skambinti bendruoju pagalbos numeriu. Mokiniai taip pat apsilankė operatorių salėje ir patys pamatė, kaip priimami ir registruojami pagalbos prašymai.

**Ia klasė** aplankė įmonę „Barclays", **Ic ir IIc klasės** lankėsi Saulėtekio slėnio mokslo ir technologijų parke, **Ih klasė** turėjo edukacinę ekskursiją po Vilniaus senamiestį, kurioje Aušra Grendaitė supažindino su gido profesija ir pravedė ekskursiją po barokinį Vilnių, **IIh klasė** lankėsi „Aviva Lietuva“ ir iš arčiau susipažino su gyvybės draudimo ir pensijų fondų įmonės darbu. **IIIa klasė** išvyko į Lietuvos policijos kinologijos centrą, **IIIb klasė** „UNO Park VILNIUS“ įmonėje susipažino su darbo galimybėmis, **o IIIs klasė** aplankė senelių globos namus „Senevita“.